十四日留題福昌縣宇之東軒
作者：邵雍
朝代：宋

paragraphs: 洛川秋入景尤佳，微雨初過徑路斜。
水竹洞中藏縣宇，煙嵐塢裏住人家。
霜餘紅間千重葉，天外晴排數縷霞。
溪淺溪深清瀲灧，峯高峯下碧查牙。
鳥因擇木飛還遠，雲爲無心去更賒。
蓋世功名多齟齬，出羣才業足咨嗟。
浮生日月仍須惜，半老筋骸莫强誇。
就此巖邊宜築室，樂吾真樂樂無涯。